Dizionari de lenghe furlane

Il Dizionari de lenghe furlane, publicât tal sît https://dizionarifurlan.eu/ dal mês di Mai dal 2025, al è il prin progjet digjitâl di dizionari dut par furlan, curât di Sandri Carrozzo, che al veve za colaborât te realizazion dal Grant Dizionari Bilengâl Talian-Furlan dal Centri Friûl Lenghe 2000.

La elaborazion e je tacade tal 2019 e e va indenant ore presint. Tai prins agns di lavôr a son stâts fats i vocabui di plui alte frecuence e complessitât semantiche, passant po a chei plui comuns e po a ducj i vocabui regjistrâts tal Nuovo Pirona e tal Vocabolario della lingua friulana di Giorgio Faggin (fase che si previôt di completâ pal 2027) e infin a ducj i vocabui che a son tes basis di dâts de Serling soc. coop. che e sosten il progjet (fase che si previôt di completâ tal 2030).

Un precedent di dizionari dut par furlan, di cjarte, al jere chel dal Vocabolari furlan curât di Federico Vicario e publicât de Societât Filologjiche Furlane tal 2009.

Il Dizionari de lenghe furlane al à la particolaritât di articolâ lis definizions dai vocabui furlans cuntune vore plui di detai a pet dai dizionaris furlans di prime e di puartâ esemplis che a son scuasi simpri  citazions di oparis publicadis.

Ae fin dal 2025 al rive a vê:

 lemis: 19.033
 locuzions e espressions polirematichis: 5.656
 acezions totâls: 58.817
 frasis di esempli: 74.878
 autôrs citâts: plui di 1.500
 oparis citadis: plui di 10.000